Umfundi 'uxoshelwe' ukubiza uthisha ngomnakwabo | News24Umfundi 'uxoshelwe' ukubiza uthisha ngomnakwaboDurban - Ujika nelanga umfundi waKwaNdengezi, entshonalanga yeTheku, oxoshwe esikoleni ngoba kuthiwa unengwe nguthisha wakhe wagcina ethi indlela amhlukumeza ngayo ungathi ngumnakwabo, kubika ILANGA.UNokulunga Ngubo,17, obenza uGrade 11 eNdengetho High School, KwaNdengezi, sekuphele izinyanga ezintathu ehleli ekhaya njengoba isikole simbhalele incwadi simtshela ukuthi ngeke sikwazi ukumfundisa ngoba akezwani nomunye wothisha.Ngokusho kukanina kaNokuthula, uSamkelisiwe Gumede, 36, - obezifikele mathupha emahhovisi ephephandaba – umntanakhe uze axoshwe nje esikoleni, indaba isuswe wukuhlanza isikole.Uthi ngonyaka odlule umntwana ubuye esikoleni emakhekheba wonke umzimba, okuthe uma emyisa kudokotela wathola ukuthi le nkinga idalwa yikhemikhali okuhlanzwa ngayo esikoleni, engezwani nesikhumba sakhe.Uthi ngakusasa unikele esikoleni ephethe incwadi kadokotela eyocela ukuba indodakazi yakhe bangabe besayinika le khemikhali okuhlwanzwa ngayo ngoba iyayilimaza.“Ngicele ukuba bayenzise noma wumsebenzi wokushanela noma iqukule amadeski ngesikhathi kuhlanzwa isikole kodwa ingayithinti insipho eyigulisayo. Indodakazi yami ithi sekwenziwa imisebenzi yokuhlanzwa kwesikole ngakusasa, uthisha wayo ubehamba ememeza koveranda ethi kambe wena ufuna ukuphathwa ngendlela ehlukile kunabanye, hheyi uyajabula dade,” kusho umama uGumede.Uthi kusanda kudlula lesi siwombe, babhalelwe izincwadi becelwa yisikole ukuthi bathengele izingane amaphepha okudweba, adingeka esifundweni seDrawing and Design.Ngenxa yokuthi la maphepha abedayisa esikoleni kodwa ebiza khona njengoba ewu-R7 ikhasi, uthi ubone kungcono amthengele esitolo.“Kuthe sekudwetshwa, lona wami umntwana esekhipha awakhe amaphepha, lo thisha wathi uzenza ngcono uwathengeleni amaphepha ngaphandle ngoba ayadayiswa esikoleni.OLUNYE UDABA: Lithi lalizivikela iphoyisa elabulala umfana,17“Kuthe sekuphela isigaba sesine sonyaka sekukhishwa imiphumela, yabuya ithi ufeyilile. Ubengakaze afeyile esikoleni selokhu kwathi nhlo. Ngicele ukuba baphinde bawamake amaphepha akhe, uthishanhloko wathi sekuyavalwa, bazokwenzanjalo uma sekuvulwa izikole.”“Kuthe sekuvulwa izikole, bawamaka bathola ukuthi uphasile, baxolisa bathi kwenzeke iphutha. Bamdlulisela phambili.”Lo mama uthi ngemuva kwalesi sigameko ubizelwe esikoleni kodwa wangaphumelela ngenxa yokungabinaso isikhathi ngosuku ayedingeka ngalo, waze waya ngakusasa.Uthi uthishanhloko umtshele ukuthi sebethathe isinqumo sokuba ingane bayishintshele kwesinye isikole ngoba iluhlaza, kayizwani nothisha wayo.“Sengibuza ukuthi yenzeni njengoba ngingakaze nje ngibizelwe umhlangano, ngitshelwe ukuthi uthe kuthisha wakhe umhlukumeza sengathi ungumnakwabo. Ngakho uthisha uthe ngeke esakwazi ukuyifundisa."Uthi esikoleni bamtshela ukuthi ingane yakhe akayoyifunela isikhala esikoleni esiseClermont, kanti yena ukhala ngokuthi lesi sikole sikude, njengoba kuzodingeka akhokhe u-R50 ngelanga, ngokugibela.Uthi umkhandlu owengamele isikole kawumsizanga.Okhulumela uMnyango wezeMfundo KwaZulu-Natal, uKwazi Mthethwa, ugxeke umzali ngokuhlala isikhathi eside kangaka nalolu daba.Uthi uma umzali engasizakali ehhovisi lesifunda akeze kubona eMgungundlovu.“Akekho uthisha onelungelo lokuxosha umfundi ngoba lokho kuphambene nenqubomgqomo yoMnyango ethi amasango emfundo avuleleke kuwona wonke umuntu. Uthishanhloko ungubani-ke yena ongaphikisa lo mgomo?“Umsebenzi kathisha esimqashele wona ukufundisa.”
